Bobby Farrell

**Alfonso Roberto (Bobby) Farrell** (☆ 6 di oktober 1949 na San Nicolas – † 30 di december 2010 na San Petersburgo, Rusia) tawata un bailado, cantante y disk jockey Arubano y miho conoci como integrante di Boney M., un grupo di pop y disco di añanan 1970. Mundialmente e grupo ta conoci pa su cancionnan *Rivers Of Babylon, Daddy Cool* y *Rasputin*.

## Bida
El a nace na Aruba den cuidad di San Nicolas, unda el a biba te cu su 15 aña. Despues di caba scol, el a traha como marinero pa dos aña, biahando rond mundo prome cu a biba na Noruega. For di e Noruega el a bay biba na Hulanda, unda el a haya trabou como DJ prome cu haya su fama na Alemania.

Na 1981, Farrell a casa cu Jasmina Shaban, un modelo di Skopje, Macedonia. Nan a haya dos yiu hunto, Zanilia y Zanin. Nan a divorcia na 1995. Farrell tabatin un yiu muhe di un relacion anterior. 

### Carera cu Boney M.
Na Alemania, el a traha mas como un DJ te cu e productor Frank Farian a dun'e un luga den e grupo nobo di Boney M na 1976. E grupo tabatin diferente hits den top 10 na Europa den añanan '70 y '80.

El a bira e cantante den e grupo, aunke despues Farian a revela cu no tabata Farrell sino e mes tabata canta e parti masculino den nan cantica. Segun Liz Mitchell, un di e cantantenan femenino di e grupo, e y Farian a canta den e hit-recordings, cu Farrel contribuyendo na e grupo vooral cu su stage presence y baile.  E grupo a separa na 1985. Farrel a duna show en bibo na varios encarnacion di Boney M.

Na 2005 el a baila den e videoclip di Roger Sanchez di *Turn on the Music*.

### Ultimo añanan
Farrell a biba hopi aña na Amsterdam den e bisindario di Gaasperdam den Amsterdam Zuidoost. Despues di e desolucion di e grupo na 1985, Farrell a sigui duna show bou di e nomber Boney M. Featuring Bobby Farrell. 

El a fayece riba mainta dia 30 di december 2010, na edad di 61 aña, den un hotel na San Petersburgo. E anochi prome el a duna un show den e ciudad. Su manager, John Seine, a bisa cu Farrell tabatin keho di halament'i rosea despues di a duna show cu su banda atardi. No a haci e causa di fayecemento publico, aunke ta specula cu e tabata a causa di problema di curason cu Farrell tabatin pa basta tempo. E curpa di Farrell a wordo haya door di e trahado di hotel despues di no a lanta mainta. Ta coincidencia cu Farrell a fayece riba e aniversario di e morto di Grigori Rasputin tambe na San Petersburgo.

E otro miembronan di Boney M., hunto cu yiu muhe di Farrell, a oficia un tributo pa Farrell despues di su fayecemento na 2010. E cantantenan Liz Mitchell, Maizie Williams y Marcia Barret, a reuni pa prome biaha desde e desolucion di e banda, na Stadsschouwburg na Amsterdam. 

## Discografia
**Single**
* 1982: *Polizei / A Fool In Love*
* 1985: *King of Dancing / I See You*
* 1987: *Hoppa Hoppa / Hoppa Hoppa (instrumental)*
* 1991: *Tribute To Josephine Baker*
* 2004: *Aruban Style (Mixes)* S-Cream con Bobby Farrell
* 2006: *The Bump EP*

**Bobby Farrell's Boney M. / Boney M. Featuring Bobby Farrell / Bobby Farrell Featuring Sandy Chambers**

* 2000: *The Best Of Boney M.* (DVMore)
* 2001: *Boney M. – I Successi* (DVMore)
* 2001: *The Best Of Boney M.* (II) (recopilacion)
* 2001: *The Best Of Boney M.* (III) (recopilacion)
* 2005: *Boney M. – Remix 2005 (cu Sandy Chambers)* (recopilacion) (Crisler)
* 2007: *Boney M. – Disco Collection* (recopilacion)

*Nota: tur e trabou aki ta grabacion di e exito di e grupo di Boney M., no e version original.*

## Link externo
*website di Bobby Farrell
*ITN ta reporta e morto di Farrell